**Kai Olavi Sadinmaa** (s. 3. elokuuta 1964 Tornio) on suomalainen kristillinen kirjailija ja entinen pappi.

Sadinmaa on tunnettu kirkon kriitikko. Näkemystensä vuoksi häntä on kutsuttu julkisuudessa lempinimellä "kapinapappi". Hän oli Suomen ensimmäinen pappi, joka vihki samaa sukupuolta olevia pareja vuonna 2017, kun sukupuolineutraali avioliittolaki tuli voimaan.

Yhteiskunnallista toimintaa
---------------------------

Toukokuussa 2013 Sadinmaa aiheutti kohun vertaamalla Björn Wahlroosia norjalaiseen joukkomurhaajaan Anders Behring Breivikiin. Huhtikuussa 2014 hän mainosti kirjaansa teippaamalla omat 10 käskyään Helsingin tuomiokirkon oveen Martti Lutherin teesien tapaan. Maaliskuussa 2015 Sadinmaa närkästytti joitakin seurakuntalaisia peittämällä Kallion kirkon seinälle sijoitetun Mannerheimin *Suomen äideille* -päiväkäskyn itse laatimallaan tekstillä, jossa arvosteltiin yhteiskunnallista eriarvoistumista. Itsenäisyyspäivänä 2015 hän seisoi Helsingissä järjestetyn EU:ta ja "hallitsematonta" maahanmuuttoa vastustavan mielenosoituksen tuntumassa maahanmuuttajia tukevan kyltin kanssa, ja joutui uhkailujen kohteeksi, jolloin poliisi poisti Sadinmaan paikalta, katsoessaan hänen häirinneen tilaisuutta.

Homoparien vihkiminen
---------------------

Sadinmaa vihki ja siunasi samaa sukupuolta olevia pariskuntia musiikkiteatteri Kapsäkissä Helsingin Vallilassa pidetyssä Vihdoinkin vihille -tapahtumassa keskiviikkona 1. maaliskuuta 2017 sukupuolineutraalin avioliittolain tultua samana päivänä voimaan. Vihkiessään Sadinmaa ei toiminut minkään seurakunnan alaisuudessa. Yksityishenkilö kanteli Sadinmaan toimittamista vihkimisistä Helsingin hiippa­kunnan tuomio­kapituliin. Kantelun perusteena oli, ettei Sadinmaa ollut noudattanut kirkon avioliittokäsitystä. Kyseessä oli Suomen ensimmäinen samaa sukupuolta olevien vihkimisestä tehty kantelu, ja sen käsittely linjaa tuomiokapitulien tulevia päätöksiä. Tuomiokapituli antoi Sadinmaalle 13. syyskuuta 2017 "vakavan moitteen" ja katsoi Sadinmaan toimineen vastoin pappisviran velvollisuuksia ja pappislupausta. Sadinmaa odotti tuomiokapitulin päätöstä jalkapuuhun kytkeytyneenä tuomiokapitulin edustalla yhdessä vihkimänsä miesparin kanssa tuodakseen julkisuutta asialle ja samana päivänä julkaisemalleen kirjalle .

Pappina
-------

Sadinmaa työskenteli aiemmin pappina Kallion ja Vuosaaren seurakunnissa, mutta sen jälkeen hän on kamppaillut papin roolin kanssa ja ajautunut kiistoihin kirkon kanssa. Vuosina 2013–2018 hän ei toiminut seurakuntapappina, vaan eli apurahoilla ja työttömyyskorvauksilla.

Kesällä 2018 Sadinmaa toimi pappina Malmin hautausmaalla. Kokeiluna alkanut toiminta osoittautui menestyksekkääksi ja sitä laajennettiin. Sadinmaasta tuli Suomen ainoa hautausmaapappi.

Tammikuussa 2021 Helsingin tuomiokapituli erotti Malmin seurakunnan seurakuntapastorin viransijaisena toimineen Sadinmaan pappisvirasta kuudeksi kuukaudeksi. Sadinmaa oli muun muassa kehottanut ihmisiä jakamaan ehtoollista suoraan toisilleen ilman pappeja sekä hylkäämään piispat hengellisinä paimeninaan. Tätä tuomiokapituli piti yhteensopimattomana evankelis-luterilaisen kirkon oppien kanssa. Jos Sadinmaa ei puolen vuoden aikana joko hyväksy kirkon oppeja tai eroa virasta itse, hän menettää pappisvirkansa. Sadinmaa vaati oikaisua. Piispa Teemu Laajasalo toimi asian esittelijänä, ja Sadinmaan mukaan hän oli esteellinen, koska hän oli asian osallinen.

18. elokuuta 2021 Helsingin hiippakunnan tuomiokapituli päätti, että Sadinmaa menettää pappisoikeutensa. Sadinmaa erosi kirkosta joulukuussa 2021.

Politiikassa
------------

Vuoden 2015 eduskuntavaaleissa Sadinmaa oli Helsingin vaalipiirissä vasemmistoliiton ehdokkaana. Hän sai 246 ääntä, eikä tullut valituksi.

Kirjat
------

Sadinmaan esikoisteos *10 käskyä kirkolle* ilmestyi vuonna 2014. Hänen toinen teoksensa *Ilmestyskirja* julkaistiin vuonna 2017. Kirjojen lisäksi hän on kirjoittanut muun muassa yhteiskuntakriittisen monologin *Toisenlainen iltahartaus* sekä näytelmän *Vuosaaren Vapahtaja*. Radikaalipapiksi luonnehdittu Sadinmaa käsittelee näytelmissään yhteiskuntaa ja ihmisenä olemista myös poliittisesti, koska hänen mukaansa Jeesuskin oli poliittinen toimija. Hänen kirjansa *Tinkimätön kuolemaan saakka* kertoo aseistakieltäytyjä Arndt Pekurisesta ja Sadinmaan itsensä erottamisesta.

Teokset
-------

* *10 käskyä kirkolle*. Helsinki: Into, 2014. ISBN 978-952-264-281-3.
* *Ilmestyskirja*. Helsinki: Into, 2017. ISBN 9789522648150.
* *Kuolleiden kirja eli kuinka kävelin Suomen suurimman hautausmaan halki ja opin kaiken elämästä, hautaamisesta, rakkaudenkaipuusta ja puista*. Helsinki: Into, 2019. ISBN 978-952-351-102-6.
* *Tinkimätön kuolemaan saakka*. Helsinki: Bazar, 2022. ISBN 978-952-376-367-8.

Muuta toimintaa
---------------

Sadinmaa juonsi viikoittaista keskusteluohjelmaa Radio Rapu -kanavalla. Vuonna 2023 hän esiintyy teatterissa esitys–keskustelutapahtumassa, joka on nimetty "rippikouluksi".

Dokumenttielokuva
-----------------

Sadinmaasta kertova Mika Hotakaisen dokumenttielokuva *Ristin tie* sai ensiesityksensä Yle TV1:llä syyskuussa 2016.

Lähteet
-------

1. ↑  Suomen teologit 2010, s. 879. Helsinki: Suomen Kirkon Pappisliitto. ISBN 978-952-92-1591-5.
2. 1 2
3. 1 2 3  Suomen ainoa hautausmaapappi Kai Sadinmaa päivystää taas, kun ilmat lämpenevät *www.kirkkojakaupunki.fi*. Viitattu 21.1.2021.
4. 1 2  Potkut saanut kapinapappi Kai Sadinmaa erosi kirkosta *www.iltalehti.fi*. Viitattu 30.12.2021.
5. 1 2  Tekijät: Kai Sadinmaa Radio Rapu. Viitattu 15.10.2014.
6. ↑  Pappi aiheutti kohun - vertasi Wahlroosia Breivikiin  3.5.2013. Iltalehti.  Arkistoitu 2.6.2013. Viitattu 3.6.2013.
7. ↑  Pastori Kai Sadinmaa teippasi teesinsä tuomiokirkon oveen  9.4.2014. Seurakuntalainen. Viitattu 27.9.2016.
8. ↑  Pappi kuohutti kirkossa - liimasi oman päiväkäskynsä seinälle  19.3.2015. Iltalehti. Viitattu 27.9.2016.
9. ↑  Välikohtaus mielenosoituksessa Helsingissä – poliisi poisti pastorin paikalta  6.12.2015. Ilta-Sanomat.  Arkistoitu 1.10.2016. Viitattu 19.8.2019.
10. 1 2  Yle - Pastori Kai Sadinmaasta tehtiin kantelu tuomiokapituliin samaa sukupuolta olevan parin vihkimisestä
11. ↑  Homopareja vihkinyt pappi raahasi jalkapuun Helsingin keskustan läpi – tuomiokapituli päättää Kai Sadinmaan kohtalosta iltapäivällä *Helsingin Sanomat*.  13.9.2017. Viitattu 23.9.2017.
12. ↑  Pappi vihki homoparin ja odottaa tuomiota – "On absurdi tilanne, jos lain noudattamisesta rangaistaan" *Yle Uutiset*. Viitattu 23.9.2017.
13. 1 2 3  Homoja vihkinyt kapinapappi aikoo lukita itsensä jalkapuuhun keskellä Bulevardia – Kai Sadinmaata odottaa pahimmillaan erottaminen pappisvirasta *Helsingin Sanomat*.  12.9.2017. Viitattu 23.9.2017.
14. ↑  Helsingin hiippakunta - TUOMIOKAPITULI ANTOI PASTORI KAI SADINMAALLE VAKAVAN MOITTEEN
15. ↑  Tuomiokapituli koolla – pastori Kai Sadinmaa odottaa jalkapuussa päätöstä *Kaleva.fi*. Viitattu 23.9.2017.
16. 1 2  Kai Sadinmaa: En halunnut päästää kirkkoa helpolla *kirkkojakaupunki.fi*. Viitattu 23.9.2017.
17. 1 2  Pappi tarjoaa keskusteluapua yksinäisille Malmin hautausmaalla kesän ajan *Helsingin Sanomat*.  24.6.2018. Viitattu 4.8.2018.
18. ↑  Esa Salminen: Pappi Kai Sadinmaa kertoo kohtaamisista hautausmaalla: häntäheikin leski kaiversi hautakiveen kirkkoveneen *duunitori.fi*.  2.11.2019.
19. ↑  Rytkönen, Jussi: Helsingin tuomiokapituli erotti Kai Sadinmaan pappisvirasta kuudeksi kuukaudeksi  20.1.2020. Kotimaa. Viitattu 21.1.2021.
20. 1 2
21. ↑  Tuomiokapitulin istunto 20.1.2021 *Helsingin hiippakunnan tuomiokapituli*. Viitattu 21.1.2021.
22. ↑  Saara Hirvonen: Pappisvirasta pidätetty Kai Sadinmaa vaatii oikaisua Helsingin hiippakunnan tuomiokapitulilta  7.2.2021. Yleisradio, yle.fi.
23. ↑  Kai Sadinmaa vasemmistoliiton ehdokkaaksi  19.9.2014. Kansan Uutiset. Viitattu 19.9.2014.
24. ↑  Eduskuntavaalit 2015  22.4.2015. Oikeusministeriö. Viitattu 27.9.2016.
25. ↑  Kai Sadinmaa: 10 käskyä kirkolle  30.4.2014. Yle Uutiset. Viitattu 19.9.2014.
26. ↑  Ilmestyskirja - Into Kustannus *Into Kustannus*. Viitattu 6.10.2017.
27. ↑  Vahakristusten kaataja  4.4.2011. Kirkko ja Kaupunki.  Arkistoitu 1.10.2016. Viitattu 27.9.2016.
28. ↑  Kai Sadinmaa: Suurin synti on heikkous  7.2.2013. Kodin Kuvalehti. Viitattu 4.7.2013.
29. ↑  Saarnan synty  11.1.2010. Kirkko ja Kaupunki. Viitattu 6.8.2010. [vanhentunut linkki]
30. 1 2  HS Helsinki | Kohupappi Kai Sadinmaa räväyttää nyt radikaalilla rippikoululla: "Päivitys tähän päivään" *Helsingin Sanomat*.  15.1.2023. Viitattu 15.1.2023.

Aiheesta muualla
----------------

* Kai Sadinmaan blogi
* Perttu Häkkinen: Kapinalliset papit. Kai Sadinmaan radiohaastattelu.